钦定古今图书集成/明伦汇编/官常典/第695卷 > 薛侃
## 钦定古今图书集成/明伦汇编/官常典/第695卷 > 薛侃

按《明外史》本传：“侃字尚谦，揭阳人。性至孝，举正德十
二年进士，即以侍养归师王守仁于赣州，归语兄助
教俊。俊大喜，率群子侄宗铠等往学焉。自是王氏学
盛行于岭南。世宗立，侃授行人。母讣陨绝，五日始食
粥。嘉靖七年，起故官。闻守仁卒，偕欧阳德辈为位，朝
夕哭。时方议文庙祀典，侃请祀陆九渊、陈献章，九渊”
得报允。已，进司正。十年秋，疏言：“祖宗分封子弟，必留
一人。京师司香，有事居守，或代行祭飨。列圣相承，莫
之或改。至正德初，逆瑾怀贰，始令就封。乞稽旧典，择
亲藩贤者居京师，慎选正人辅导，以待他日皇嗣之
生，此宗社大计。”帝方祈嗣，讳言之，震怒，立下狱廷鞫
究。交通主使者南海彭泽为吏部郎，无行。因议礼附
张孚敬，遂与为腹心。后京察黜，孚敬奏留之，复引为
谕德，至太常卿。侃以疏草示泽，泽与侃及少詹事夏
言同年生。而言是时数忤孚敬，泽默计储副，事触帝
讳，必兴大狱，诬言同谋，可祸也。绐侃稿示孚敬，因报
侃曰：“张公甚称善，此国大事，当从中赞之，与为期，趣
之上。”孚敬乃先录侃稿以进，谓出于言。请勿先发，以
待疏至。帝许之。侃犹豫，泽频趣之，乃上，拷掠备至，侃
独自承，累日狱不具。泽挑使引言，侃瞋目曰：“疏我自
具，趣我上者尔也。张少傅许助之，言何预？”给事中孙
应奎、曹汴揖孚敬避。孚敬怒。应奎等疏闻，诏并下，言、
应奎、汴诏狱。命郭勋、翟銮及司礼中官会。廷臣再鞫，
具得其实。帝乃释言等，出孚敬密疏二示廷臣，斥其
忮罔，令致仕。侃为民泽，戍大同。泽在朝专为邪媚，及
败，天下快之。侃至潞河，遇圣寿节，焚香叩祝甚谨。或
报参政项乔曰：“小舟中有民服而祝圣者。”乔曰：“必薛
《中离》也。”迹之，果然。《中离》者，侃自号也。归家益力学，从
游者百馀人。隆庆初，复官，赠御史。